సుదీక్ష కోణంకి అదృశ్యం

సుదీక్ష కోణంకి  (జననం 2004 డిసెంబరు 13 -  చివరిగా 2025 మార్చి 6 న కనిపించింది) తప్పిపోయిన 20 ఏళ్ల భారతీయ మహిళ. అమెరికాలో శాశ్వత నివాసి, పిట్స్‌బర్గ్ విశ్వవిద్యాలయంలో ప్రీ-మెడికల్ విద్యార్థిని. ఆమె చివరిసారిగా 2025 మార్చి 6 న కనిపించింది. డొమినికన్ రిపబ్లిక్ లోని పుంటా కానాలో, హోటల్ రియు రిపబ్లికాలో ఆమె కొంతమంది స్నేహితులతో వసంతకాల సెలవుల్లో, చివరిసారిగా బీచ్‌లో ఒక అమెరికన్‌తో కనిపించింది. ఆమె అదృశ్యమైన తర్వాత అతను అమెరికా తిరిగి వచ్చాడు.

 నేపథ్యం 
2004 డిసెంబర్ 13న కోణంకి సుబ్బరాయుడు, శ్రీదేవి లకు జన్మించిన సుదీక్ష 2006 నుండి అమెరికాలో శాశ్వత నివాసి. ఆమె వర్జీనియాలోని సౌత్ రైడింగ్ నివాసముంది. థామస్ జెఫెర్సన్ హై స్కూల్ ఫర్ సైన్స్ అండ్ టెక్నాలజీ చదువుకుంది. పిట్స్బర్గ్ విశ్వవిద్యాలయంలో వైద్యవిద్య చదవాలనే లక్ష్యంతో జీవశాస్త్రం, రసాయన శాస్త్రాన్ని అభ్యసించింది.

 అదృశ్యం 
2025 మార్చి 3, సోమవారం, కోణంకి, ఐదుగురు తోటి విద్యార్థులు వసంతకాలం సెలవు కోసం డొమినికన్ రిపబ్లిక్‌ వెళ్ళి, అక్కడ రియు రిపబ్లికా హోటల్‌లో బస చేశారు. మార్చి 6 తెల్లవారుజామున 3:00 గంటల ప్రాంతంలో కోణంకి, హోటల్ బార్‌లో 20–22 సంవత్సరాల వయస్సు గల ఐదుగురు మహిళలు, 22 సంవత్సరాల వయస్సు గల ఇద్దరు పురుషులతో కలిసి మద్యం సేవిస్తున్నట్లు కనిపించింది.  ఉదయం 4:15 గంటలకు బీచ్‌కు వెళుతున్న బృందంలో కోణంకి అయోవాకు చెందిన 22 ఏళ్ల కళాశాల విద్యార్థి జాషువా స్టీవెన్ రీబేతో చేయి చేయి కలిపి నడుస్తున్నట్లు నిఘా ఫుటేజీలో కనబడింది. ఇతరులు ఉదయం 5:00 గంటలకు బయలుదేరగా, కోణంకి రిబేతోనే ఉంది.   రీబే చెప్పినదాని ప్రకారం, ఒక అల వారిని సముద్రంలోకి లాక్కుపోయింది. అతను కోణంకిని రక్షించడానికి ప్రయత్నించాడు. ఆమె చివరిసారిగా మోకాలి లోతు నీటిలో నడుస్తున్నట్లు తాను చూసానని అతను చెప్పాడు. తనకు బాగుందా అని ఆమెను అడిగాడు. వెంటనే రిబే, తాను మింగిన సముద్రపు నీటిని వాంతి చేసుకున్నాడు. దాంతో ఆమె సమాధానం వినలేకపోయాడు. ఆ తరువాత, రిబే కోణంకిని చూడలేదు. ఆమె వెళ్ళిపోయిందని భావించాడు. తరువాత అతను బీచ్ కుర్చీలో నిద్రపోయాడు.  నిఘా ఫుటేజ్‌లో రీబే ఉదయం 8:55 గంటలకు బీచ్ నుండి బయలుదేరినట్లు కనబడింది.

 పర్యవసానాలు 
2025 మార్చి 18 న కోణంకి తల్లిదండ్రులు తమ కుమార్తె చట్టబద్ధంగా మరణించినట్లు ప్రకటించాలని అధికారులను అభ్యర్థించారు. అయితే, ఈ అభ్యర్థన చట్టబద్ధంగా అంగీకరించబడదు. ఎందుకంటే డొమినికన్ రిపబ్లిక్ సివిల్ కోడ్ ప్రకారం - ప్రత్యేకంగా ఆర్టికల్స్ 112, 140 మధ్య పేర్కొన్న నిబంధనల ప్రకారం - అదృశ్యమైన నాలుగు సంవత్సరాల తర్వాత మాత్రమే "చట్టపరమైన గైర్హాజరు" ప్రకటనను కోరవచ్చు. అంతేకాదు, అలాంటి అభ్యర్థన అధికారికంగా సమర్పించిన ఒక సంవత్సరం తర్వాత మాత్రమే అటువంటి ప్రకటనను మంజూరు చేయవచ్చు. పైగా, మరణాన్ని చట్టబద్ధంగా ప్రకటించాలంటే, ఫోరెన్సిక్ వైద్యుడి ముందు భౌతిక కాయం ఉండడం తప్పనిసరి.  

రీబే, రియు రిపబ్లికా హోటల్‌ గదిని ఖాళీ చేసే ప్రయత్నంలో ఉండగా, స్థానిక అధికారులు అతన్ని అరెస్టు చేసి వారం రోజుల పాటు అక్కడే నిర్బంధించారు. ఈ కేసును దర్యాప్తు చేస్తున్న స్థానిక డొమినికన్ న్యాయవాదులు, డొమినికన్ అటార్నీ జనరల్ యెని బెరెనిస్ రేనోసోతో కలిసి అనేకసార్లు అతన్ని విచారించారు.  మార్చి 18న అతని న్యాయవాదులు హెబియస్ కార్పస్ రిట్‌ను సమర్పించారు. కోర్టు విచారణ తర్వాత రీబే విడుదలయ్యాడు. ఆ తర్వాత రీబే మరుసటి రోజు బవారో లోని అమెరికా కాన్సులేట్‌లో అత్యవసర పాస్‌పోర్ట్‌ను పొంది, వెంటనే ఒక స్నేహితుడితో కలిసి ద్వీపం నుండి బయలుదేరాడు. 

కోణంకి సముద్రంలో మునిగిపోతుండగా, ఆమెను కాపాడటానికి ఒక వ్యక్తి ప్రయత్నిస్తున్నట్లు చూపించే వీడియో సోషల్ మీడియాలో విస్తృతంగా ప్రచారమైంది. దీనిని Agence France-Presse తోసిపుచ్చింది. ఇది వాస్తవానికి రష్యాలోని సోచిలోని రివేరా బీచ్‌లో తీయబడిందనీ, అందులోని వారు వేరే పురుషుడు, స్త్రీ అనీ నిర్ధారించింది.

 ఇవి కూడా చూడండి 

 రహస్యంగా అదృశ్యమైన వ్యక్తుల జాబితా: 2000–ప్రస్తుతం
 నటాలీ హాలోవే అదృశ్యం - 2005లో ఇలాంటి పరిస్థితులలో అదృశ్యమైన అలబామా మహిళ.

 గమనికలు 

 మూలాలు 

వర్గం:2004 జననాలు
వర్గం:తెలుగు మూలాలు గల విదేశీయులు